**Оқушылардың жазу дағдысын қалыптастыру**

Оқушыны мәнерлі жазуға баулуда оқытудың бастауыш буынының алатын орны ерекше. Соның ішінде оқушылардың жазу дағдысына тоқталатын болсақ, ол тек мектеп қабырғасында, яғни бастауыш сыныптарда сауаттылықтың алғы шарттары әріптерді үйретуден басталады. Әріп элементтерін дұрыс, әрі таза жазу ережелерін сақтағанда ғана оқушыда мәнерлі жазу дағдысы қалыптасады.Сондықтан жазу сабағы 1-сыныптан бастап осы талапқа сай өтуі тиіс. Бастауыш сыныпта сауаттылықты және мәнерлеп жазу машығын жете меңгерген оқушы жоғарғы сыныптарда да сол бағытпен кетеді. Сондықтан өзім оқушының сауатты жазуына ерекше көңіл бөліп, жазуға үйретуде 3 нәрсені басшылыққа аламын. Біріншісі –әріптерді мәнерлеп жазуға және жеке әріптерді өзара құрастыра білуге үйрету, екіншісі-әріп элементтерін дұрыс жазуға дағдыландыру, үшінші-жазу жұмысына өте ұқыпты, мұқият болуға қалыптастыру. Оқушының әдемі жазуы, оның қаламсапты дұрыс ұстап, партада өзі дұрыс отыра білуіне байланысты. Әр сабақ сайын «Қане, балалар, оқушы қалай отыру керек, қаламсапты қалай ұстаймыз?» деген ережені ескертсек, оқушы партада түзу отырып, дәптерін терезеге қарай сәл қисайтып, қаламсапты үш саусағын біріктіре ұстап жаза бастайды.

Жазу барысында мұғалім оқушылардың жазуына үнемі көңіл бөліп, қаламсапты ұстауды үйрету керек.

Сауат ащу кезеңі мынадай дәстүрлі ережелерді қамтиды:

1. Жазу кезінде оқушыларды дұрыс толтыруға машықтандыру (аяқтың еденге толық тірелуі, екі білектің үстел үстінде болуы, сол қол шынтағының парта бетінен аздап (1-2 см) шығыңқы болуы, бастың сәл ғана еңкейіңкі болып, көз бен қалам ұшы ара қашықтығының 25-30 см алшақ отыру)
2. Дәптер кеуденің ортасына бағытталып, оң жақ үстіңгі бұрышы төмендеу етіп, көлбеу қойылады, үстел жиегінен көлбеу бұрышы 25 0 (градус) болу керек
3. Қаламды дұрыс ұстауға үйрету, (қаламды үш саусақпен қарыстырмай, еркін ұстау) саусақ қалам ұшынан 2-2,5 см қашықтықта болуы тиіс.

1-сынып оқушылары алфавиттің еку түрін: баспа әріптер мен жазба әріптер алфабитін, сондай-ақ ондағы бас әріптер мен кіші әріптерді үйренеді.

1-сыныпқа арналған дәптерлер 2 түзу сызықпен сызылған, кіші әріптер биіктігі-4мм, бас әріптің биіктігі – 8мм.

Оқушылардың саусақ бұлшық еттерін жетілдіру үшін жазу кезінде саусақтарға қозғалыс жаттығуларын жасап отыру керек.

Мысалы: оқушылар оң қол саусақтарын «бір жұмамыз, екі ашамыз» деп осындай жаттығулар арқылы әріп элементтерін дұрыс жазуға деген қабілеттерін арттырамыз.

Мен 1-сыныпқа арналған «Жазу үлгісі», «Жазу дәптері» атты еңбектерге сүйеге отырып, балалардың қолын дұрыс, әдемі жазуға машықтандырамын.

Мұның өзі-бірқалыпты, біркелкі жазуға жаттықтыратын тәсіл. Енді сөзімнің соңында оқушыларды әдемі жазуға қалыптастырумен қатар шығармашылықтарын арттыруда жазу жұмысын жұмбақтармен, өлеңдермен бастаған өте тиімді. Біз дәптермен жұмыс жүргізгенде:

Дәптерімізді ашайық

Қолға қалам алайық,

Салақтықтан қашайық

Әдемі етіп жазайық – деп оқушыларды әдемі жазуға баулимыз.

Сонымен қатар ойлау қабілеттерін дамыту мақсатында жазудан бұрын жұмбақтармен бастауға болады.

Бала бойына білім нәрін жалықпай іздену барысында шығармашылықпен сіңіре білсек, еңбегіміз далаға кетпей шәкірттеріміз тек биіктен көрінер еді демекпін.

**Қонысбай Жадыра Әділбайқызы**

**Қызылорда облысы Арал ауданы №65 орта мектебінің бастауыш сынып мұғалімі.**